# Evangelium Secundum Mattheum: the Gospel of Saint Matthew in West-Saxon/Chapter 28

CAPUT XXVIII
1. Sōðlīce þām restedæges ǣfene, sē þe onlīhte on þām forman restedæge, cōm sēo Magdalenisce Maria and sēo ōðer Maria þæt hig woldon gesēon þā byrgene.
2. And þǣr wearð geworden micel eorþbifung; witodlīce Drihtenes engel āstāh of heofenan, and genēalǣhte and āwylte þone stān, and sæt þǣr onuppan.
3. Hys ansȳn wæs swylce līgyt, and hys rēaf swā hwīte swā snāw.
4. Witodlīce þā weardas wǣron āfyrhte, and wǣron gewordene swylce hig dēade wǣron.
5. Đā andswarode sē engel and sǣde þām wīfon, Ne ondrǣde gē ēow; ic wāt witodlīce þæt gē sēceað þone Hǣlynd þone þe on rōde āhangen wæs.
6. Nys hē hēr; hē ārās sōðlīce, swā swā hē sǣde. Cumað, and gesēoþ þā stōwe þe sē Hǣlynd wæs on ālēd.
7. And farað hrædlīce, and secgeað hys leorningcnihtum þæt hē ārās; and sōðlīce hē cymð ​beforan ēow on Galileam; þǣr gē hyne gesēoþ: nū ic secge ēow.
8. Đā fērdon hig hrædlīce fram þǣre byrgene mid ege and mid myclum gefēan, and urnon and cȳðdon hyt hys leorningcnihton.
9. And efne þā cōm sē Hǣlynd ongēan hig, and cwæð, Hāle wese gē. Hig genēalǣhton, and genāmon hys fēt and tō him geēaðmēddon.
10. Đā cwæð sē Hǣlynd tō heom, Ne ondrǣde gē ēow; farað, and cȳþað mīnum gebrōþrum þæt hig faron on Galileam, þǣr hig gesēoþ mē.
11. Þā þā hig fērdon, þā cōmon sume þā weardas on þā ceastre, and cȳðdon þǣra sācerda ealdrum ealle þā ðing þe ðǣr gewordene wǣron.
12. Đā gesamnudon þā ealdras hig, and worhtun gemōt, and sealdon þām ðegenum micyl feoh, and cwǣdon,
13. Secgeað þæt hys leorningcnihtas cōmon nihtes, and forstǣlan hyne ðā wē slēpun.
​14. And gyf sē dēma þiss geāxað, wē lǣrað hyne, and gedōð ēow sorhlēase.
15. Đā onfēngon hig þæs fēos, and dydon eall swā hig gelǣrede wǣron; and þis word wæs gewīdmǣrsod mid Iudeum oð þisne andweardan dæg.
16. Đā fērdon þā endlufun leorningcnihtas on þone munt þǣr sē Hǣlynd heom dihte,
17. and hyne þǣr gesāwun, and hig tō him geēaðmēddun; witodlīce sume hig twēonedon.
18. Đā genēalǣhte sē Hǣlynd, and spræc tō heom þās þing and þuss cwæð, Mē is geseald ǣlc anweald on heofonan and on eorðan.
19. Farað witodlīce and lǣrað ealle þēoda, and fulligeað hig on naman Fæder, and Suna, and þæs Hālgan Gāstes;
20. and lǣrað þæt hig healdon ealle þā ðing þe ic ēow bebēad. And ic bēo mid ēow ealle dagas oð worulde geendunge. †Amen.
* ↑ A, byrgenne.
* ↑ A, þar; A, dryhtnes, B, drihtnes; A, heofenum, B, heofonan; A, awylede þone stan on weg; A, þar.
* ↑ A, lyget.
* ↑ A, andswarede; A, wifum; A, secað; A, hælend.
* ↑ A, hælend.
* ↑ A, secgað, B, sæcgeað.
* ↑ A, þar.
* ↑ A, hig fram þære byrigenne hrædlice (changed order); A, mycelum; A, -cnyhtum.
* ↑ A, hælend; Corp., we sege (for wese ge); A, geeadmeddon.
* ↑ A, hælend; A, hym, B, him; B, minun; A, broðrum, B, gebroþrun; A, faran.
* ↑ B, comun; B, cestre; B, cyþdun; B, ealdrun; A, ðar; Corp., wærum, A, wæron, B, wærun.
* ↑ A, gesamnodon, B, gesamnudun; A, worhton; B, sealdun; A, þegnum, B, þegenun; A, mycel, B, micel; B, cwædun.
* ↑ A, secgað; B, comun nihtys; A, forstælon; A, slepon.
* ↑ A, þys, B, þis; A, geacsað.
* ↑ B, onfengun; B, dydun; B, wærun; Corp., wurd, A, B, word; B, gewidmærsud; B, andwerdan.
* ↑ B, ferdun; A, endleofen; A, þar; A, hælend; A, hym, B, him.
* ↑ A, gesawon; A, geeaðmeddon; B, Witudlice.
* ↑ A, hælend; A, hym, B, him; A, B, þus; A, heofenan.
* ↑ B, witudlice; A, fulliað.
* ↑ B, healdun; A, bead; A, weorlde. Corp., Finit Amen, A, B, amen.
* ↑ After Finit Amen Corp. has Sit sic hoc hic Interim. Ego ælfricus scripsi hunc librum in monasterio baðþonio & dedi brihtwoldo preposito. Qui scripsit uiuat in pace. in hoc mundo & in futuro scło. & qui legit legator in eternum.